## Uredba o Uredu Vlade Republike

### NN 70/2001 (3.8.2001.), Uredba o Uredu Vlade Republike

# VLADA REPUBLIKE HRVATSKE

if !supportEmptyParas endif

1223

Na temelju članka 26. stavka 1. Zakona o
Vladi Republike Hrvatske (»Narodne novine«, br. 101/98 i 15/2000), članka 60.
stavaka 1. i 2. Zakona o sustavu državne uprave (»Narodne novine«, br. 75/93,
48/99, 15/2000, 127/2000 i 59/2001) i članka 34. stavka 1. Uredbe o načelima za
unutarnje ustrojstvo tijela državne uprave (»Narodne novine«, broj 43/2001),
Vlada Republike Hrvatske je na sjednici održanoj 26. srpnja 2001. godine
donijela

## UREDBU

### o Uredu Vlade Republike Hrvatske za zatočene i nestale

Članak 1**.**

Ovom Uredbom osniva se Ured Vlade
Republike Hrvatske za zatočene i nestale (u daljnjem tekstu: Ured), kao stručna
služba Vlade za obavljanje stručnih i administrativnih poslova koji se odnose
na traženje zatočenih i nestalih, a osobito:

- prikuplja, obrađuje i vodi cjelovitu
evidenciju o osobama koje su bile zatočene u neprijateljskim logorima tijekom
Domovinskog rata, te o svim zatočenim ili nestalim osobama u Domovinskom ratu;

- prikuplja, obrađuje i vodi evidenciju o
ekshumiranim, identificiranim i neidentificiranim posmrtnim ostacima iz
masovnih i pojedinačnih grobnica;

- izdaje uvjerenja o činjenicama o kojima
vodi službenu evidenciju;

- organizira i vodi razgovore o zatočenim
i nestalim osobama sa Saveznom Republikom Jugoslavijom i Bosnom i Hercegovinom;

- preuzima posmrtne ostatke zatočenih i
nestalih osoba od Bosne i Hercegovine i Savezne Republike Jugoslavije;

- prikuplja i obrađuje podatke o mjestima
masovnih i pojedinačnih grobnica;

- organizira ekshumacije masovnih i
pojedinačnih grobnica na teritoriju Republike Hrvatske, prikuplja i obrađuje
podatke o ekshumiranim žrtvama u cilju identifikacije, te organizira
identifikaciju posmrtnih ostataka žrtava.

Okvirni
broj potrebnih državnih službenika i namještenika za obavljanje poslova iz
djelokruga Ureda, utvrđuje se u tablici koja je sastavni dio ove Uredbe i ne
objavljuje se u »Narodnim novinama«.

Članak
2.

Ured
surađuje s Ministarstvom obrane, Ministarstvom unutarnjih poslova,
Ministarstvom vanjskih poslova, Ministarstvom hrvatskih branitelja iz
Domovinskoga rata, Ministarstvom pravo­suđa, uprave i lokalne samouprave,
Ministarstvom zdravstva i Hrvatskim Crvenim križem, te ostvaruje kontakt s
udrugama građana koje okupljaju obitelji zatočenih ili nestalih osoba.

Članak
3.

Ured
obavlja i poslove koji se odnose na zarobljene pripadnike neprijateljskih
vojnih i paravojnih formacija u Domovinskom ratu protiv Republike Hrvatske.

Ured,
primjenom odredaba Ženevske konvencije o postupanju s ratnim zarobljenicima, od
12. kolovoza 1949. godine (»Narodne novine« - Međunarodni ugovori, broj 1/92),
provodi repatriranje i razmjenu zarobljenika iz stavka 1. ovog članka i nadzire
provođenje odredaba Konvencije u vezi s postupanjem prema zarobljenicima, te
uvjetima njihova smještaja na određenim lokacijama.

U rad Ureda, kada obavlja poslove iz
stavaka 1. i 2. ovog članka, mogu se uključiti predstavnici Promatračke misije
Europske zajednice i međunarodnih humanitarnih organizacija.

Članak 4.

Za obavljanje poslova iz djelokruga Ureda,
pri Uredu se osnivaju međuresorske radne skupine:

1.Radna skupina za proces ekshumacije i
identifikacije

2.Radna skupina za prikupljanje podataka o
nestalim osobama i mjestima masovnih grobnica

3.Radna skupina za traženje nestalih osoba
na području Osječko-baranjske i Vukovarsko-srijemske županije, koja obavlja
poslove utvrđene Sporazumom sklopljenim između Vlade Republike Hrvatske i
UNTAES-a o djelovanju Potkomisije za zatočene i nestale za područje hrvatskog
podunavlja, od 12. siječnja 1998. godine.

Članak 5.

U radne skupine iz članka 4. točaka 1. i
2. ove Uredbe, imenuju se predstavnici ministarstava i humanitarnih
organizacija, po potrebi.

U Radnu skupinu iz članka 4. točke 3. ove
Uredbe, imenuju se predstavnici Ureda Vlade Republike hrvatske za zatočene i
nestale, te predstavnici utvrđeni Sporazumom sklopljenim između Vlade Republike
Hrvatske i UNTAES-a o djelovanju Potkomisije za zatočene i nestale za područje
hrvatskog podunavlja, od 12. siječnja 1998. godine.

Članak 6.

Akt o osnivanju i djelokrugu rada radnih
skupina iz članka 4. ove Uredbe donosi Vlada Republike Hrvatske na prijedlog
predstojnika Ureda.

Članak 7.

Ured u okviru svog djelokruga rada
surađuje s:

- Međunarodnim odborom Crvenog križa
(ICRC);

- Međunarodnom komisijom za nestale osobe
(ICMP);

- Promatračkom misijom Europske zajednice
(ECMM);

- Organizacijom za europsku sigurnost i
suradnju (OSCE);

- Komisijom Ujedinjenih naroda za ljudska
prava;

- Međunarodnim kaznenim sudom u Hagu
(ICTY);

- drugim međunarodnim organizacijama za
traženje nestalih osoba.

Članak 8.

Radom Ureda upravlja predstojnik Ureda
kojeg imenuje i razrješava Vlada Republike Hrvatske na prijedlog predsjednika
Vlade.

Predstojnik je za svoj rad i rad Ureda
odgovoran Vladi Republike Hrvatske.

Predstojnik Ureda ima zamjenika kojeg
imenuje i razrješava Vlada Republike Hrvatske na prijedlog predstojnika i koji
je za svoj rad odgovoran predstojniku. Zamjenik predstojnika je i tajnik međuresorskih
radnih skupina pri Uredu.

Članak 9.

Predstojnik Ureda, u odnosu na državne
službenika i namještenike Ureda ima prava i ovlasti čelnika tijela državne
uprave.

Članak 10.

Način rada Ureda uredit će se Pravilnikom
o unutarnjem redu Ureda. Pravilnikom u unutarnjem redu Ureda odredit će se
potreban broj službenika i namještenika Ureda s opisom njihovih poslova, kao i
potrebnim uvjetima za obavljanje tih poslova, te druga pitanja značajna za rad
Ureda.

Pravilnik o unutarnjem redu Ureda donosi
predstojnik Ureda, uz prethodno pribavljenu suglasnost ministarstva nadležnog
za poslove opće uprave, u roku od 60 dana od dana stupanja na snagu ove Uredbe.

Članak 11.

Ured podnosi izvješće o svom radu Vladi
Republike Hrvatske najmanje dva puta godišnje (polugodišnje i godišnje
izvješće).

Članak 12.

Stupanjem na snagu ove Uredbe prestaje
važiti Uredba o osnivanju Ureda Vlade Republike Hrvatske za zatočene i nestale
(»Narodne novine«, br. 94/2000 i 29/2001).

Članak 13.

Ova Uredba stupa na snagu danom objave u
»Narodnim novinama«.

Klasa:
023-03/00-01/39

Urbroj:
5030104-01-1

Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1223